Kim Valentin (V), 2026-01-15:
Tak til formanden, og tak for ordet.
Det her område har vi brugt en del tid på i ordførerkredsen igennem det sidste års tid.
Derfor synes jeg faktisk også, der er mange af de ting, vi får diskuteret i dag, som vi allerede har diskuteret tidligere, men jeg deltager gerne i diskussionen igen.
Der er også kommet nogle meninger frem, som jeg godt kunne tænke mig at kommentere på.
I Venstre mener vi, at fællesskabet skal træde til, når den enkelte ikke kan klare sig selv.
Førtidspension er til mennesker, der reelt ikke kan arbejde, og sådan skal det blive ved med at være.
Vi har altså ikke i Danmark et system og udbetalinger til folk, der ikke vil arbejde.
Vi har et system – og et godt system – som er til folk, der ikke kan arbejde.
Derfor har vi i regeringen og sammen med aftalepartierne allerede sendt et klart signal.
Vi accepterer ikke, at man handler i strid med de betingelser, der gælder for at modtage førtidspension.
Især i de udsatte boligområder ser vi mange, der i årevis har været placeret på en livslang ydelse, uden at deres arbejdsevne er blevet genbesøgt.
Det er ikke værdigt, og det hjælper hverken den enkelte eller samfundet.
Af den grund har vi allerede igangsat en systematisk gennemgang af 5.000 sager for at vurdere, om borgerne fortsat har ret til førtidspension, eller om der er grundlag for at frakende den.
For hvis man har arbejdsevne helt eller delvis, skal man jo også bidrage.
Samtidig er det vigtigt at sige, at de mennesker, der er alvorligt syge, naturligvis fortsat skal have en tryg førtidspension.
Det er en tilgang, Venstre har stået for igennem rigtig mange år, for det handler ikke om at skabe usikkerhed for dem, der med god grund er på førtidspension, og det er der rigtig, rigtig mange der er.
Det handler om at beskytte det sikkerhedsnet, vi som samfund stiller op, mod dem, der forsøger at udnytte det.
I sommeren 2025 indgik vi også en aftale med en række partier om at indføre en ny frakendelsesordning og udvide den eksisterende karantæneordning.
Aftalen skærpede reglerne, så flere kriminelle kan få frataget deres førtidspension, bl.a. ved grov rocker- og bandekriminalitet, alvorlig narkokriminalitet og omfattende økonomisk kriminalitet.
Det handler i bund og grund om ret og rimelighed.
Begår man alvorlig kriminalitet, mister man retten til ydelser på almindelige vilkår.
Det mener jeg er et vigtigt skridt hen imod at få flere mennesker ind på arbejdsmarkedet, så færre ender med en permanent offentlig forsørgelse.
Arbejdsevnen skal være så væsentligt og varigt nedsat, at beskæftigelse under ingen omstændigheder er en mulighed, heller ikke i et fleksjob.
Det gælder uanset køn, alder eller herkomst
Til sidst vil jeg gerne slå fast, at der er to vigtige principper, vi skal holde fast i, når det handler om førtidspension.
Det skal være en værdig og respektfuld proces for borgeren, og det skal være en grundig proces, hvor vi er sikre på, at betingelserne er opfyldt.
Sagsbehandlingen skal tilrettelægges med respekt og inddragelse, og den skal ikke tage længere tid end nødvendigt.
Men vi må også være ærlige og sige, at nogle forløb kræver tid, f.eks. når borgeren er i behandling eller deltager i indsatser for at udvikle arbejdsevnen.
Det afgørende er, at vi finder den rette balance mellem hurtighed og grundighed til gavn for den enkelte og for vores fællesskab.
Vi skal være tydelige over for dem, der misbruger systemet og dermed svækker tilliden til vores fælles velfærdssamfund.
Samtidig skal vi stå vagt om dem, der reelt har behov for førtidspension.
Tak for ordet.